Rapport: Åpen forskning på UiS
Authors: Johnsen Linda , Didriksen John David 
Published: January 2025

I 2017 fastsatte Regjeringen nasjonale retningslinjer for åpen tilgang. Alle vitenskapelige artikler som er offentlig finansierte skal som hovedregel gjøres åpent tilgjengelige. Internasjonalt, spesielt i EU, har det også lenge vært et stort fokus på åpen forskning. Norges Forskningsråd (NFR) fastsatte i 2017 en politikk for åpne forskningsdata. Dette danner bakgrunnen for at Universitetsdirektøren har nedsatt en arbeidsgruppe som skal utrede en politikk for åpen forskning ved UiS.

NFR legger opp en forskningspolitikk som fokuserer på at forskningsresultater skal komme samfunnet til gode. For å oppnå dette må forskningsproduksjonen være åpent tilgjengelig.

Plan S er et europeisk initiativ lansert i 2018 for å sikre en rask overgang til åpen tilgang for all offentlig finansiert forskning. Hovedprinsippet er at alle vitenskapelige publikasjoner som støttes av offentlige midler skal utgis åpent, uten embargo. NFR har sluttet seg til, og vil la kravene gjelde fra og med 2021. I praksis betyr dette at de vil gjelde for artikler som sendes inn for publisering fra 2022.

DORA-deklarasjonen er et sett med anbefalinger vedrørende evaluering av forskning. Hensikten er å komme frem til egnede metoder, uten å lene seg for mye på bibliometriske faktorer. Forskningens egenverdi skal evalueres, og man skal unngå å legge overdreven vekt på publisering i de mest prestisjetunge tidsskriftene.

Open Journal Systems (OJS) og Open Monograph Press (OMP) er åpne publiseringsplattformer på UiS, for henholdsvis tidsskrifter og bøker. Biblioteket har ansvaret for driften av dem. OJS stiller samme krav til kvalitet, fagfellevurdering og redaksjonsarbeid som andre forlag. OMP har ikke krav til fagfellevurdering, og er derfor ikke poenggivende.

Gjennom Direktoratet for IKT og fellestjenester i høyere utdanning og forskning (Unit) har UiS inngått avtaler med Wiley og Elsevier, der det ikke lenger er nødvendig å betale publiseringsgebyr (på engelsk: «article processing charge», APC) for å publisere åpent i deres tidsskrifter. Fra 2020 vil konsortiet også ha avtaler med Springer, samt Taylor & Francis.

EU, NFR og andre forskningsfinansiører krever at forskningsdata skal være åpent tilgjengelige så sant det er mulig. Både NFR og Europakommisjonen følger «åpen som standard»-prinsippet når det gjelder tilgang til forskningsdata: «Så åpne som mulig, så lukkede som nødvendig». Forskningsdata fra UiS skal behandles på en måte som samsvarer med de internasjonalt anerkjente FAIR-
prinsippene.

UiS har signert avtale med UiO for lagring av sensitive data. Tjeneste for Sensitive Data (TSD) er et fullt sett med tjenester, fra innsamling av data, til analyse, behandling og lagring, i sikrede omgivelser.

En datahåndteringsplan er et dokument som beskriver hvordan data fra et prosjekt skal håndteres gjennom hele prosjektets livssyklus. NFR krever datahåndteringsplan for prosjekter de støtter, med mindre man kan gi gode grunner for at det ikke er nødvendig. Arbeidsgruppen anbefaler bruk av Norsk senter for forskningsdata (NSD) sin datahåndteringsplan.

Arbeidsgruppen anbefaler fem tiltak som vi mener er hensiktsmessige for å få en mer åpen forskning ved UiS, se siste avsnitt i rapporten.